CELEX: 32018D1697
Language: mt
Date: 2018-11-06 00:00:00
Title: Deċiżjoni tal-Kunsill (UE) 2018/1697 tas-6 ta' Novembru 2018 dwar il-pożizzjoni li għandha tittieħed f'isem l-Unjoni Ewropea fil-Kumitat Ewropew għat-tfassil ta' standards fil-qasam tan-navigazzjoni interna u fil-Kummissjoni Ċentrali għan-Navigazzjoni tar-Renu fir-rigward tal-adozzjoni ta' standards li jikkonċernaw ir-rekwiżiti tekniċi għall-bastimenti tal-passaġġi fuq l-ilma interni

12.11.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 282/13
               
            
         DEĊIŻJONI TAL-KUNSILL (UE) 2018/1697
         tas-6 ta' Novembru 2018
         dwar il-pożizzjoni li għandha tittieħed f'isem l-Unjoni Ewropea fil-Kumitat Ewropew għat-tfassil ta' standards fil-qasam tan-navigazzjoni interna u fil-Kummissjoni Ċentrali għan-Navigazzjoni tar-Renu fir-rigward tal-adozzjoni ta' standards li jikkonċernaw ir-rekwiżiti tekniċi għall-bastimenti tal-passaġġi fuq l-ilma interni
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91(1), flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Jenħtieġ li l-azzjoni mill-Unjoni fis-settur tan-navigazzjoni interna jkollha l-għan li tiżgura l-uniformità fl-iżvilupp tar-rekwiżiti tekniċi għall-bastimenti tal-passaġġi fuq l-ilma interni li għandhom jiġu applikati fl-Unjoni.
                  
               
                     (2)
                  
                  
                     Il-Kumitat Ewropew għat-tfassil ta' standards komuni fil-qasam tan-navigazzjoni interna (CESNI) ġie stabbilit fit-3 ta' Ġunju 2015 fil-qafas tal-Kummissjoni Ċentrali għan-Navigazzjoni tar-Renu (CCNR) sabiex jiżviluppa standards tekniċi għall-passaġġi fuq l-ilma interni f'diversi oqsma, b'mod partikolari fir-rigward tal-bastimenti, it-teknoloġija tal-informazzjoni u l-ekwipaġġ.
                  
               
                     (3)
                  
                  
                     Għat-trasport effiċjenti fuq il-passaġġi fuq l-ilma interni, huwa importanti li r-rekwiżiti tekniċi għall-bastimenti jkunu kompatibbli u armonizzati kemm jista' jkun taħt reġimi legali differenti fl-Ewropa. B'mod partikolari, jenħtieġ li l-Istati Membri li huma wkoll membri tas-CCNR ikunu awtorizzati jappoġġaw id-deċiżjonijiet li jarmonizzaw ir-regoli tas-CCNR ma' dawk applikati fl-Unjoni.
                  
               
                     (4)
                  
                  
                     Huwa mistenni li s-CESNI jadotta l-Istandard Ewropew li jistabbilixxi r-Rekwiżiti Tekniċi għall-bastimenti tan-Navigazzjoni Interna (ES-TRIN) 2019/1 waqt il-laqgħa tiegħu tat-8 ta' Novembru 2018.
                  
               
                     (5)
                  
                  
                     ES-TRIN 2019/1 jistabbilixxi r-rekwiżiti tekniċi uniformi meħtieġa biex tiġi żgurata s-sikurezza tal-bastimenti tal-passaġġi fuq l-ilma interni. Dan jinkludi: dispożizzjonijiet rigward il-bini tal-bastimenti, l-armar u t-tagħmir għall-bastimenti tal-passaġġi fuq l-ilma interni; dispożizzjonijiet speċjali rigward kategoriji speċifiċi ta' bastimenti, bħall-bastimenti tal-passiġġieri, il-konvojs imbuttati u l-bastimenti tal-kontejners; dispożizzjonijiet rigward it-tagħmir tas-sistema ta' identifikazzjoni awtomatika; dispożizzjonijiet rigward l-identifikazzjoni tal-bastimenti; mudelli ta' ċertifikati u reġistru; dispożizzjonijiet tranżizzjonali; u struzzjonijiet għall-applikazzjoni tal-istandard tekniku.
                  
               
                     (6)
                  
                  
                     Anness II għad-Direttiva (UE) 2016/1629 tal-Parlament Ewropew u tal-Kunsill (1) jirreferi direttament għar-rekwiżiti tekniċi għall-inġenji bħala dawk indikati f'ES-TRIN 2017/1. Il-Kummissjoni għandha s-setgħa li taġġorna dik ir-referenza għall-iktar verżjoni reċenti ta' ES-TRIN u li tistabbilixxi d-data tal-applikazzjoni tagħha.
                  
               
                     (7)
                  
                  
                     Għalhekk, ES-TRIN 2019/1 jaffettwa d-Direttiva (UE) 2016/1629.
                  
               
                     (8)
                  
                  
                     L-Unjoni mhijiex membru la tas-CCNR u lanqas tas-CESNI. Għalhekk, huwa neċessarju li l-Kunsill jawtorizza lill-Istati Membri biex f'dawk is-sedi jesprimu l-pożizzjoni tal-Unjoni fir-rigward tal-adozzjoni ta' ES-TRIN 2019/1,
                  
               ADOTTA DIN ID-DEĊIŻJONI:
         
            Artikolu 1
            
               1.   Il-pożizzjoni li għandha tittieħed f'isem l-Unjoni fil-Kumitat Ewropew għat-tfassil ta' standards fil-qasam tan-navigazzjoni interna (CESNI) fit-8 ta' Novembru 2018 għandha tkun li taqbel mal-adozzjoni tal-Istandard Ewropew li jistabbilixxi r-Rekwiżiti Tekniċi għall-bastimenti tan-Navigazzjoni Interna (ES-TRIN) 2019/1.
            
            
               2.   Il-pożizzjoni li għandha tittieħed f'isem l-Unjoni matul il-laqgħa tas-sessjoni plenarja tal-Kummissjoni Ċentrali għan-Navigazzjoni fuq ir-Renu (CCNR) fejn jiġu deċiżi r-rekwiżiti tekniċi għall-bastimenti tan-navigazzjoni interna għandha tkun li tappoġġa l-proposti kollha li jallinjaw ir-rekwiżiti tekniċi ma' dawk ta' ES-TRIN 2019/1.
            
         
         
            Artikolu 2
            
               1.   Il-pożizzjoni tal-Unjoni kif imsemmi fl-Artikolu 1(1) għandha tiġi espressa, b'mod konġunt, mill-Istati Membri li huma membri tas-CESNI.
            
            
               2.   Il-pożizzjoni tal-Unjoni kif imsemmi fl-Artikolu 1(2) għandha tiġi espressa, b'mod konġunt, mill-Istati Membri li huma membri tas-CCNR.
            
         
         
            Artikolu 3
            Jista' jintlaħaq qbil dwar bidliet tekniċi minuri fil-pożizzjonijiet stabbiliti fl-Artikolu 1 mingħajr deċiżjoni ulterjuri tal-Kunsill.
         
         
            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, is-6 ta' Novembru 2018.
            
               
                  Għall-Kunsill
               
               
                  Il-President
               
               H. LÖGER
            
         
         
            (1)  Id-Direttiva (UE) 2016/1629 tal-Parlament Ewropew u tal-Kunsill tal-14 ta' Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE (ĠU L 252, 16.9.2016, p. 118).